b'\n_START_ARTICLE_\nDeir ez-Zor\n_START_PARAGRAPH_\nDeir ez-Zur (arabsko \xd8\xaf\xd9\x8a\xd8\xb1 \xd8\xa7\xd9\x84\xd8\xb2\xd9\x88\xd8\xb1, armensko Ter Zor) je mesto v osrednjem delu Sirije z okoli 130.000 prebivalci. Nahaja se ob desnem bregu Evfrata, pribli\xc5\xbeno 450 km severovzhodno od Damaska, okoli 300 km jugovzhodno od Alepa in nekaj manj kot 150 km severozahodno od meje z Irakom pri Abu Kamalu._NEWLINE_Mesto je nastalo v rimskem \xc4\x8dasih, ko je bilo postojanka na trgovski poti med Rimskim imperijem in Indijo. V 3. stoletju ga je osvojila Zenobia in vklju\xc4\x8deno je bilo v palmirsko kraljestvo. Po ve\xc4\x8d zaporednih osvojitvah so ga na koncu v 13. stoletju poru\xc5\xa1ili Mongoli._NEWLINE_Dana\xc5\xa1nje mesto so leta 1867 zgradili Turki. Leta 1921 so ga zasedli Francozi in ga dolo\xc4\x8dili za sede\xc5\xbe velike garnizije. Leta 1946 je postalo del neodvisne Sirije. Mesto, kjer se stikajo prometne poti (med Alepom in Irakom ter Damaskom in severovzhodom dr\xc5\xbeave) in velja za sredi\xc5\xa1\xc4\x8de trgovine s kmetijskimi pridelki iz regije, je dodaten razcvet do\xc5\xbeivelo v za\xc4\x8detku 90. let, ko so v bli\xc5\xbeini odkrili naftna nahajali\xc5\xa1\xc4\x8da.'